Personer med allergi eller intolerance overfor hasselnødder eller mandler bør holde sig væk fra en bestemt sending af Blomsterbergs citronfromager, der forhandles i landets Meny-butikker. Det skriver Fødevarestyrelsen i en pressemeddelelse. - Der er ved en fejl anvendt en ingrediens, der indeholder hasselnødder og mandler. Disse allergener fremgår ikke af produktets mærkning, lyder det i pressemeddelelsen. Allergikere kan derfor risikere at blive syge, og det har fået Dagrofa A/S til at tilbagekalde den pågældende sending. Der er tale om det parti citronfromager, som har sidste holdbarhedsdato den 20. juni 2020. Citronfromagen er solgt i alle landets Meny-butikker. - Personer, der lider af allergi eller intolerance overfor hasselnødder eller mandler bør undlade at spise citronfromage fra dette parti. Produktet kan leveres tilbage til butikken, hvor det er købt eller kasseres, skriver Fødevarestyrelsen.

Referat:
Citronfromager af mærket Blomsterberg kaldes nu tilbage. Allergikere kan risikerer at blive syge.